Bekende firmas kan ná krisis verdwyn | Netwerk24
Covid-19 se ekonomiese bloedspoor kan selfs groot en bekende handelsmerke óf onherkenbaar verander óf geheel en al laat verdwyn.
’n Privaat-ekwiteitsgroep het ’n reddingsboei uitgegooi na 100 Edgars-winkels wat daarsonder hul deure permanent sou moes sluit.
Die internasionale handelsmerkkonsultant Brand Finance raam Suid-Afrika se 50 top-handelsmerke kan tot R65 miljard minder werd wees – selfs nog lank voordat die virus homself uitgewoed het.
Die sektore wat tot dusver die grootste knou toegedien is, sluit in lugrederye, toerisme en ontspanning, restaurante en kleinhandel.
Wêreldwyd moes winkels van handelsmerke soos Gap, J.Crew en Victoria’s Secret hul deure sluit, terwyl internasionale afdelingswinkels soos Macy’s en JCPenney vir bankrotskapbeskerming aansoek gedoen het. In die VSA alleen word geraam dat tot 25 000 winkels hul deure sal sluit, berig CNBC.
In Suid-Afrika het Edcon die valbyl gedeeltelik vrygespring toe 100 Edgars-winkels deur ’n private groep gekoop is en 371 Jet-winkels deur TFG, berig Financial Mail. In die proses het 450 winkels en duisende poste behoue gebly.
Tydens die inperking het verbruikers terdeë besef watter handelsmerke noodsaaklik geword het en sonder watter hulle maar kan klaarkom. Dit is dus te verwagte dat die selfoonreuse MTN en Vodacom, wat onderskeidelik eerste en tweede op Brand Finance se ranglys van Suid-Afrika se waardevolste handelsmerke is, van krag tot krag sal gaan te midde van die Covid-19-krisis.
Jacques Erasmus van Idea Foundry meen die oorlewing van handelsmerke hang af van of hulle ’n “uitdager”-ingesteldheid het, hulself kan herskik om noodsaaklike goedere en dienste te lewer en vir die langer termyn kan beplan.
Meer oor: Edcon | Brand Finance | Jet | Edgars | Firmas | Kleinhandelaars | Maatskappye | Kleinhandel | Klerekleinhandel | Handelsname
Pep, Ackermans trek swaar tydens inperking
R48,2 mjd.: Dís wat inperking winkels reeds kos